FI Euroopan unionin virallinen lehti C 82/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 82/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”FESOLS DE SANTA PAU”

EU-nro: ES-PDO-0005-01226–14.5.2014

SAN ( X ) SMM ( )

1. Nimi

”Fesols de Santa Pau”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Fesols de Santa Pau” koskee pavun (Phaseolus vulgaris L.) perinteisten lajikkeiden Tavella Brisa, Setsetmanera ja Gra Petit siemeniä kuivattuina, kypsennettyinä ja säilöttyinä.

SAN-suojatut pavut kuuluvat kauppaluokkaan ”ekstra”, ja niillä on seuraavat ominaisuudet:

3.2.1 Kuivatut kypsentämättömät pavut

3.2.1.1 Morfologiset ominaisuudet

Näiden kolmen kauppaluokkaan ”Navy” kuuluvan perinteisen lajikkeen siemenet ovat valkoisia, pyöreähköjä, niiden paino on 18–30 g/100 kpl ja kosteuspitoisuus 12 prosenttia.

3.2.1.2 Kemialliset ominaisuudet

— Proteiinipitoisuus: korkea, vähintään 25 prosenttia

— Kosteuspitoisuus: alle 15 prosenttia

3.2.2 Kotitalouksissa ja jalostuslaitoksissa kypsennetyt pavut

3.2.2.1 Aistinvaraiset ominaisuudet

— Sileä ja melko ohut kuori (2–4 asteikolla 0–10)

— Vähäinen tai keskimääräinen jauhoisuus (3–4 asteikolla 0–10)

— Miedon pehmeä pavun maku (4 asteikolla 0–10) vailla vieraita makuja (0–1 asteikolla 0–10)

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

SAN ”Fesols de Santa Pau” koskee kuivattuja, kypsennettyjä ja säilöttyjä papuja. Jalostetun tuotteen valmistukseen käytetään ainoastaan papuja, joilla on kaikki SAN-nimitykseltä vaaditut ominaisuudet, vettä ja suolaa. Mitään muita lisä- tai säilöntäaineita ei saa käyttää.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

SAN ”Fesols de Santa Pau” -papujen tuotannon on tapahduttava 4 kohdassa yksilöidyllä maantieteellisellä alueella, koska nimenomaan perinteinen geeniperimä yhdistyneenä tuliperäiseen maahan, viljelyajankohta ja tuotantomenetelmät antavat lopputuotteelle sen erityisominaisuudet. Erityisesti seuraavien vaiheiden on tapahduttava määritellyllä alueella:

— viljely: tapahtuu yksinomaan 4 kohdassa määritellyn alueen muodostavien kuntien tuliperäisessä maassa

— kasvien kuivaaminen

— papujen puinti ja puhdistaminen

— hyönteisten torjuntakäsittely (jäädytys)

— tuotteen jalostaminen

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Kuivattujen papujen osalta sallitaan kaikki huokoisesta materiaalista tehdyt pakkaukset, joiden enimmäisvetoisuus on 25 kg.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on ehdottomasti oltava näkyvästi painettuna suojatun alkuperänimityksen ”Fesols de Santa Pau” nimi, SAN-tuotteen oma tunnus ja EU:n SAN-tunnus sekä voimassa olevassa lainsäädännössä edellytetyt yleisluonteiset tiedot.

Tuotteen tunnus (värillisenä ja mustavalkoisena):

4. Maantieteellisen alueen tarkka rajaus

SAN-tunnuksella ”Fesols de Santa Pau” varustettujen papujen maantieteellinen tuotanto- ja jalostusalue käsittää seuraavat kunnat: Santa Pau (tärkein tuotantokeskus), Castellfollit de la Roca, Les Planes d’Hostoles, Les Preses, Olot, Sant Feliu de Pallerols ja Sant Joan les Fonts (jotka kaikki kuuluvat Katalonian itsehallintoalueella Koillis-Espanjassa sijaitsevaan Garrotxan maatalousalueeseen).

5. Yhteys maantieteelliseen alkuperään

Fesols-papua ryhdyttiin viljelemään Santa Paun tuliperäisellä alueella 1700-luvulla. Viljelijät ovat sittemmin kehittäneet lajikkeita valikoimalla aluksi maissin kanssa tapahtuvaan sekaviljelyyn sopeutuneita genotyyppejä ja myöhemmin – 1970-luvulta lähtien – tehokkaaseen monokulttuuriin soveltuvia genotyyppejä. Tämän tuloksena ovat syntyneet SAN-tuotantoon hyväksytyt perinteiset ”Fesols de Santa Pau” -lajikkeet Tavella Brisa, Setsetmanera ja Gra Petit, jotka ovat sopeutuneet äärimmäisen hyvin paikallisiin olosuhteisiin ja yleisesti tunnustettuun korkealaatuiseen tuotantoon.

SAN-tunnuksella suojattujen papujen erityispiirteitä ovat hyvin korkea proteiinipitoisuus, lähes olematon kuori, vähäinen jauhoisuus ja miedon pehmeä maku. Nämä ominaisuudet johtuvat sekä maantieteellisen viljelyalueen maaperä- ja ilmasto-olosuhteista että käytettyjen perinteisten viljelylajikkeiden ominaisuuksista.

SAN-tuotteen maantieteellisen alueen ilmasto on välimerellinen, mutta siinä esiintyy myös mannerilmastolle tyypillisiä piirteitä. Vuotuinen keskimääräinen sademäärä on noin 1 000 l/m2; sateet jakautuvat epätasaisesti, mutta enimmät sateet keskittyvät kevääseen ja syksyyn, joskin myös kesällä sataa riittävästi, jotta papua voidaan viljellä ilman keinokastelua. Heinäkuussa ja elokuun ensimmäisellä puoliskolla lämpötila voi nousta enimmillään 35 °C:seen, mutta lauhtuu elokuun jälkipuoliskolta ja syyskuusta lähtien alle 27 °C:een.

Garrotxan alueella on esiintynyt ajoittaista vulkaanista toimintaa jo 350 000 vuoden ajan; viimeisin tulivuorenpurkaus tapahtui 11 000 vuotta sitten. Suojattavan alueen tuliperäinen kallio muodostuu pääasiassa basaltista, joka on tyypillisesti happamuudeltaan vähäistä eli sen SiO2-pitoisuus on alhainen (52–45 %). Maaperässä tapahtuneet prosessit ovat muuttaneet basaltin erittäin hedelmälliseksi maaksi, jonka erityispiirteitä ovat

— suhteellisen korkea orgaanisen aineksen osuus (tavallisesti 2,5–5,0 g/100 g)

— hieman hapan tai neutraali pH-arvo (yleensä 6,0–7,5)

— kalsiumkarbonaatin puuttuminen ja siitä johtuva alhainen kalkkipitoisuus

— korkea kationinvaihtokyky (yleensä yli 25 cmol+/kg)

— korkea vedenpidätyskyky.

Nämä maaperän ominaisuudet vaikuttavat suoraan viljellyn tuotteen laatuun ja ominaisuuksiin, koska korkea kationinvaihtokyky edistää tuotteen vähäiseen jauhoisuuteen liittyvän korkean proteiinipitoisuuden kehittymistä; alhainen kalkkipitoisuus ja hieman hapan tai neutraali pH-arvo puolestaan saavat aikaan hyvin ohuen kuoren. Nämä tekijät voimistuvat pavun siementen kypsyessä lämpötilan lauhtuessa elokuun puolivälistä lähtien. Lauhkea lämpötila kypsymisen aikana vaikuttaa suotuisasti myös miedon pehmeään makuun.

Alueen erityisesti sateiden ja lämpötilan suhteen vaihtelevan ilmaston vuoksi ainoastaan paikalliset olot hyvin tuntevat viljelijät pystyvät valitsemaan kylvöajankohdan ja sopivimman lajikkeen (kypsymisen on ajoituttava elokuun puolivälin jälkeen lämpötilojen lauhtuessa). Viljelijät yhdistelevät yleensä eri pelloilla kolmea sallittua lajiketta (jotka eroavat toisistaan kasvutavan, kasvukauden pituuden ja ympäristöolosuhteiden vaihtelujen sietokyvyn perusteella) varmistaakseen vähimmäistuotoksen vuoden ilmasto-olosuhteista riippumatta. Viljelijöiden kokemus paikallisista oloista on tärkeä myös papujen kuivaamisen onnistumiseksi syksyllä huomattavan kosteissa olosuhteissa siten, että tuotteen aistinvaraiset ominaisuudet pääsevät esiin mahdollisimman hyvin.

”Fesols de Santa Pau” -papua on käytetty monissa perinteisissä ja innovatiivisissa ruokalajeissa, ja se on keskeinen osa tämän tuliperäisen alueen ruokakulttuuria (Cuina volcànica). Siihen liittyvät erilaiset tapahtumat, kuten vuodesta 1991 lähtien tammikuun puolivälissä vietettävä Feria del Fesol de Santa Pau -juhla, ovat tehneet alueesta tärkeän kulttuuri- ja makumatkailukohteen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa

http://www.gencat.cat/alimentacio/pliego-fesols-santa-pau

(1) EUVL L 343, 14.12.2012, s. 1.